Bekendtgørelse for Grønland om særlige bestemmelser for tilrettelæggelsen af den offentlige kontrol med animalske fødevarer
I medfør af § 44, stk. 1, § 49, stk. 2, § 50, stk. 2, § 55, stk. 2, § 58, § 59 og § 69, stk. 3, i anordning nr. 523 af 8. juni 2004 om ikrafttræden for Grønland af lov om fødevarer m.m. og § 20, § 35, stk. 1 og § 41, stk. 2, i anordning nr. 524 af 8. juni 2004 om ikrafttræden for Grønland af lov om sygdomme og infektioner hos dyr fastsættes efter bemyndigelse i henhold til § 3, stk. 1 og 2, i bekendtgørelse nr. 1005 af 25. august 2017 om Fødevarestyrelsens og Grønlands Selvstyres opgaver og beføjelser i Grønland på den del af fødevare- og veterinærområdet, der administreres af miljø- og fødevareministeren:

Kapitel 1

Anvendelsesområde og definitioner
§ 1. Bekendtgørelsen fastsætter bestemmelser om tilrettelæggelsen af den offentlige kontrol af animalske fødevarer.
Stk. 2. Bekendtgørelsen finder anvendelse for virksomheder, der producerer fødevarer bestemt til udførsel fra Grønland.
§ 2. I denne bekendtgørelse forstås ved:

1) Offentlig kontrol: De aktiviteter, som gennemføres af de kompetente myndigheder for at undersøge, om fødevarelovgivningen samt dyresundheds- og dyrevelfærdsbestemmelserne overholdes.
2) Audit: En systematisk og uafhængig undersøgelse af, om aktiviteter og de hermed forbundne resultater er i overensstemmelse med det planlagte, og om dette er gennemført i praksis og er egnet til at nå målene.

3) Tilsyn: Undersøgelse af et hvilket som helst aspekt af fødevarer, dyresundhed og dyrevelfærd for at kontrollere, om disse aspekter overholder forskrifterne i fødevarelovgivningen samt dyresundheds- og dyrevelfærdsbestemmelserne.

4) Overvågning: Gennemførelse af en planlagt række af observationer eller målinger med henblik på at skabe et overblik over, i hvor høj grad fødevarelovgivningen samt dyresundheds- og dyrevelfærdsbestemmelserne overholdes.

§ 3. Definitionerne i bekendtgørelse for Grønland om fødevarevirksomheder finder tilsvarende anvendelse.
Kapitel 2
Offentlig kontrol af virksomheder

§ 4. Fødevarestyrelsen gennemfører kontrol med virksomheder, som efter bekendtgørelse for Grønland om fødevarevirksomheder, er autoriseret eller registreret. 
Stk. 2. Ved ansøgning om autorisation foretager Fødevarestyrelsen et besøg i virksomheden. For at blive autoriseret skal fødevarevirksomheden dokumentere, at fødevarevirksomheden overholder de relevante krav i bekendtgørelse for Grønland om fødevarevirksomheder og andre relevante krav i fødevarelovgivningen.

Stk. 3. Fødevarestyrelsen kan give betinget autorisation, hvis det ved besøget på stedet konstateres, at fødevarevirksomheden overholder alle krav til infrastrukturer og udstyr. Fødevarestyrelsen giver kun fuld autorisation, hvis det ved endnu et besøg på stedet senest tre måneder efter den betingede autorisation konstateres, at de øvrige krav i stk. 2 er overholdt. Hvis der er gjort klare fremskridt, men fødevarevirksomheden endnu ikke overholder alle disse krav, kan Fødevarestyrelsen forlænge den betingede autorisation. 
Stk. 4. En betinget autorisation må ikke gælde i mere end sammenlagt seks måneder, jf. dog stk. 5.
Stk. 5. For fabriks- og frysefartøjer må en betinget autorisation ikke gælde i mere end sammenlagt 12 måneder. Inspektion af sådanne fartøjer finder sted efter bestemmelserne i bilag 3.
Stk. 6. Fødevarestyrelsen tildeler hver autoriseret fødevarevirksomhed et autorisationsnummer, som kan suppleres med koder for de typer animalske produkter, der fremstilles. For engrosmarkeder kan autorisationsnummeret suppleres med et sekundært nummer, der angiver enheder eller grupper af enheder, som sælger eller fremstiller animalske fødevarer.

Stk. 7. Fødevarestyrelsen fører ajourførte lister over autoriserede virksomheder, der er tilgængelige for EU-landene og offentligheden. 

§ 5. Fødevarestyrelsen foretager kontrol for at verificere, at fødevarevirksomheder overholder de relevante krav i lovgivningen om fødevarer, dyresundhed og dyrevelfærd.

Stk. 2. Den i stk. 1 nævnte kontrol omfatter:

1)
Audit af god hygiejnepraksis og HACCP-baserede procedurer (Hazard Analysis Critical Control Point).

2)
Den kontrol, der er omhandlet i §§ 6-8.

3)
Alle særlige auditopgaver, der er omhandlet i bilagene.

Stk. 3. Audit af god hygiejnepraksis skal verificere, at fødevarevirksomheden følger procedurerne kontinuerligt og korrekt og omfatter mindst følgende:

1)
Udformning og vedligeholdelse af lokaler og udstyr.

2)
Hygiejnen før, under og efter produktion.

3)
Personlig hygiejne.

4)
Uddannelse i hygiejne og arbejdsprocedurer.

5)
Skadedyrsbekæmpelse.

6)
Vandkvalitet.

7)
Temperaturkontrol.

8)
Kontrol af fødevarer, der går ind og ud af fødevarevirksomheden, og al ledsagende dokumentation.

Stk. 4. Ved audit af procedurer baseret på HACCP, jf. § 19 i bekendtgørelse for Grønland om fødevarevirksomheder, verificerer de kompetente myndigheder, at ledere af fødevarevirksomheder anvender sådanne procedurer kontinuerligt og korrekt.

Stk. 5. Ved audit af procedurer på slagterier verificeres ud over de i stk. 4 nævnte procedurer, desuden at procedurerne indebærer de garantier, der er anført i bilag 3 i bekendtgørelse for Grønland om kød og kødprodukter. 

Stk. 6. Det bestemmes især, om procedurerne i videst muligt omfang garanterer, at de animalske produkter

1)
overholder de mikrobiologiske kriterier i fødevarelovgivningen,

2)
overholder bestemmelserne i fødevarelovgivningen om restkoncentrationer, farmakologisk virksomme, forurenende og forbudte stoffer, pesticidrester, og

3)
ikke indeholder fysiske farer (f.eks. fremmedlegemer). 

Stk. 7. Når en fødevarevirksomhed i henhold til § 19 i bekendtgørelse for Grønland om fødevarevirksomheder anvender de procedurer, der er fastsat i retningslinjerne for anvendelsen af HACCP-principper, skal auditten omfatte korrekt anvendelse af disse retningslinjer.

Stk. 8. Der foretages verifikation af overholdelsen af kravene i bekendtgørelse for Grønland om fødevarevirksomheder vedrørende anvendelse af identifikationsmærker i alle fødevarevirksomheder, der er autoriseret i henhold til nævnte bekendtgørelse, ud over verifikation af overholdelsen af andre sporbarhedskrav.

Stk. 9. Ved gennemførelsen af de forskellige auditopgaver skal Fødevarestyrelsen især:

1)
Afgøre, om personalet og dets aktiviteter i fødevarevirksomheden i alle faser af produktionsprocessen opfylder de relevante krav i bekendtgørelse for Grønland om fødevarevirksomheder. Som et supplement til auditten kan Fødevarestyrelsen gennemføre præstationstest for at afgøre, om personalets præstationer opfylder de fastsatte parametre.
2)
Verificere fødevarevirksomhedens relevante registre.
3)
Udtage prøver til laboratorieanalyse, når det er nødvendigt.
4)
Dokumentere de elementer, der tages i betragtning, og resultaterne af audit.

Stk. 10. Arten og omfanget af auditopgaverne i forbindelse med enkelte fødevarevirksomheder afhænger af den vurderede risiko. Med henblik herpå vurderer Fødevarestyrelsen regelmæssigt:

1)
Sundhedsrisici for mennesker og, hvor det er relevant, dyr.

2)
For slagteriers vedkommende: dyrevelfærdsaspekter.

3)
De procestyper, der udføres, og de mængder, der behandles.

4)
Fødevarevirksomhedens hidtidige overholdelse af fødevarelovgivningen.

Stk. 11. Hvis fødevarevirksomhedsledere i fødevarekæden træffer yderligere foranstaltninger for at garantere fødevaresikkerheden ved at tage integrerede systemer, private kontrolsystemer eller uafhængig tredjepartscertificering eller andre midler i brug, og hvis der foreligger dokumentation om disse foranstaltninger, og de dyr, der er omfattet af systemerne, entydigt kan identificeres, kan de kompetente myndigheder tage hensyn til disse foranstaltninger, når de gennemfører audit for at verificere god hygiejnepraksis og de HACCP-baserede procedurer.

§ 6. Offentlig kontrol af fersk kød foretages efter bekendtgørelse for Grønland om kød og kødprodukter.

§ 7. Offentlig kontrol af levende toskallede bløddyr, levende pighuder, levende sækdyr og levende havsnegle foretages efter bekendtgørelse for Grønland om muslinger m.m.
§ 8. Offentlig kontrol af fiskevarer foretages efter bekendtgørelse for Grønland om fiskevarer.

§ 9. Fødevarestyrelsen giver den pågældende fødevarevirksomhed eller en repræsentant:

1)
Skriftlig meddelelse om sin afgørelse om de foranstaltninger, der træffes efter § 60 i anordning nr. 523 af 8. juni 2004 om ikrafttræden for Grønland af lov om fødevarer m.m. sammen med begrundelserne for afgørelsen.

2)
Oplysninger om muligheder for at klage over sådanne afgørelser samt om klageprocedure og frister.

Kapitel 4

Procedurer vedrørende kontrol af fartøjer, der fører et andet lands flag
§ 10. Kontrol af ferske fiskevarer, der landes i Grønland direkte fra et fiskefartøj, der fører et andet lands flag, foretages efter bilag 2 i bekendtgørelse for Grønland om fiskevarer.
Kapitel 5
Ikrafttræden

§ 11. Bekendtgørelsen træder i kraft den xx måned 2025.
Stk. 2. Bekendtgørelse nr. 395 af 24. april 2014 for Grønland om særlige bestemmelser for tilrettelæggelsen af den offentlige kontrol med animalske produkter til konsum ophæves.

